**Projektas**



**KĖDAINIŲ RAJONO SAVIVALDYBĖS TARYBA**

**SPRENDIMAS**

**DĖL ASMENS DUOMENŲ TVARKYMO KĖDAINIŲ RAJONO SAVIVALDYBĖS TARYBOS VEIKLOJE REKOMENDACIJŲ PATVIRTINIMO**

2020 m. vasario 18 d. Nr. SP-73

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Europos Parlamento ir Tarybos 2016 m. balandžio 27 d. reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB 24 straipsnio 1 dalimi, Kėdainių rajono savivaldybės taryba n u s p r e n d ž i a:

Patvirtinti Asmens duomenų tvarkymo Kėdainių rajono savivaldybės tarybos veikloje rekomendacijas (pridedama).

Savivaldybės meras

Laura Rimdžiūtė Arūnas Kacevičius Marius Stasiukonis

2020-02- 2020-02- 2020-02-

PATVIRTINTA

Kėdainių rajono savivaldybės tarybos

2020 m. vasario d. sprendimu Nr.

**ASMENS DUOMENŲ TVARKYMO KĖDAINIŲ RAJONO SAVIVALDYBĖS**

**TARYBOS VEIKLOJE REKOMENDACIJOS**

**I SKYRIUS**

**BENDROSIOS NUOSTATOS**

1.  Asmens duomenų tvarkymo Kėdainių rajono savivaldybės tarybos veikloje rekomendacijos (toliau – Rekomendacijos) skirtos padėti Kėdainių rajono savivaldybės (toliau – Savivaldybė) tarybos (toliau – Taryba) nariams tvarkyti asmens duomenis nepažeidžiant 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau − Reglamentas).

2. Rekomendacijos parengtos vadovaujantis Reglamentu, Lietuvos Respublikos asmens duomenų teisinės apsaugos įstatymu, Valstybinės duomenų apsaugos inspekcijos rekomendacijomis ir kitais teisės aktais, reglamentuojančiais asmens duomenų tvarkymą.

3. Rekomendacijose vartojamos sąvokos:

3.1. Asmens duomenys – bet kokia informacija apie fizinį asmenį, kurio tapatybė nustatyta arba kurio tapatybę galima nustatyti (duomenų subjektas); fizinis asmuo, kurio tapatybę galima nustatyti, yra asmuo, kurio tapatybę tiesiogiai arba netiesiogiai galima nustatyti, visų pirma pagal identifikatorių, pvz., vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelis to fizinio asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius (užimamos pareigos, tarnybinio nusižengimo padarymo aplinkybės, išsilavinimas, amžius, darbovietė, hobiai ir pan.).

3.2. Trečiosios šalys – fizinis arba juridinis asmuo, valdžios institucija ar kita įstaiga, kuri nėra duomenų subjektas, duomenų valdytojas, duomenų tvarkytojas, arba asmenys, kuriems tiesioginiu duomenų valdytojo arba duomenų tvarkytojo įgaliojimu leidžiama tvarkyti asmens duomenis, pavyzdžiui, Tarybos nario šeimos nariai, Tarybos nario kita darbovietė, žiniasklaida ir pan.

4. Kitos Rekomendacijose vartojamos sąvokos atitinka Reglamente apibrėžtas sąvokas.

**II SKYRIUS**

**DUOMENŲ TVARKYMAS TARYBOS NARIO VEIKLOJE**

5.  Tarybos nariams rekomenduojama laikytis Rekomendacijų ir prisidėti įgyvendinant Savivaldybės įdiegtas organizacines ir technines priemones, skirtas apsaugoti asmens duomenis nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo.

6. Savivaldybės tarybos nariams tvarkant asmens duomenis privaloma laikytis Reglamente įtvirtintų su asmens duomenų tvarkymu susijusių principų:

6.1. teisėtumo, sąžiningumo ir skaidrumo – asmens duomenis tvarkyti teisėtai, sąžiningai ir skaidriai;

6.2. tikslo apribojimo – asmens duomenis rinkti nustatytais, aiškiai apibrėžtais bei teisėtais tikslais, asmens duomenų netvarkyti su tais tikslais nesuderinamu būdu;

6.3. duomenų kiekio mažinimo – tvarkyti tik tuos asmens duomenis, kurie yra būtini savivaldybės tarybos nario funkcijoms vykdyti, nekaupti ir netvarkyti perteklinių asmens duomenų, kurie nėra būtini siekiamiems tikslams pasiekti;

6.4. tikslumo – užtikrinti asmens duomenų tikslumą ir, jei reikia dėl asmens duomenų tvarkymo, juos atnaujinti, netikslius ar neišsamius duomenis ištaisyti, papildyti, sunaikinti arba jų tvarkymą sustabdyti;

6.5. saugojimo trukmės apribojimo – asmens duomenis saugoti ne ilgiau, nei to reikalauja duomenų tvarkymo tikslai. Leistina asmens duomenų saugojimo trukmė vertinama pagal teisėtą tvarkymo tikslą, kuris nurodytas Lietuvos Respublikos dokumentų ir archyvų įstatyme ir jį įgyvendinančiuose teisės aktuose;

6.6. vientisumo ir konfidencialumo – užtikrinti tinkamą asmens duomenų saugumą, įskaitant apsaugą nuo duomenų tvarkymo be leidimo, neteisėto duomenų tvarkymo, netyčinio praradimo, sunaikinimo ar sugadinimo.

7. Tarybos narys, savo veiklos metu sužinojęs asmens duomenis, negali:

7.1. jų atskleisti trečiosioms šalims, pavyzdžiui, žiniasklaidai, šeimos nariams ir kitiems asmenims;

7.2. jų viešinti savo asmeniniuose tinklaraščiuose ar kituose socialiniuose tinkluose.

8. Tarybos narys yra atsakingas už savo kompiuteryje ar kitose išorinėse laikmenose sukauptus asmens duomenis ir jų techninę apsaugą (slaptažodžiai, antivirusinės programos).

9. Tarybos narys, turintis dokumentus su asmens duomenimis, turi juos nuasmeninti prieš siųsdamas juos elektroniniu paštu.

10. Teisės aktus, jų projektus ir kitus dokumentus su asmens duomenimis galima laikyti iki tol, kol pasiekiamas su šiais asmens duomenimis susijęs tikslas.

11. Popierinės dokumentų kopijos naikinamos popieriaus smulkintuvu ar kitomis priemonėmis, kurios užtikrina asmens duomenų visišką sunaikinimą.

12. Rengiant Tarybos sprendimų projektus rekomenduojama vengti perteklinių duomenų apie fizinius asmenis, jei to daryti neįpareigoja konkretus teisės aktas ar kitos su dokumento rengimu susijusios aplinkybės, dėl kurių atskleisti asmens duomenis yra būtina, kad būtų įgyvendinti siekiami tikslai.

**III SKYRIUS**

**DUOMENŲ TVARKYMAS TIESIOGINIŲ TRANSLIACIJŲ METU**

13. Tarybos posėdžių metu Tarybos narys turi vengti naudoti konkrečių fizinių asmenų duomenis (vardas, pavardė, kontaktiniai duomenys, administracinių ar kitokių nusižengimų padarymas) ir minėti aplinkybes, kurias sužinojo savo veikloje.

14. Tarybos posėdžio metu:

14.1. draudžiama atskleisti asmens kodą, specialių kategorijų asmens duomenis (informacija apie sveikatos būklę, nustatyto darbingumo, neįgalumo, specialiųjų poreikių lygio duomenys, duomenys apie rasinę, etninę kilmę, politines pažiūras, religinius ar filosofinius įsitikinimus ir pan.);

14.2. turi būti vengiama atskleisti informaciją ir apie jautresnius duomenis (asmens  teistumas, asmens baustumas administracine tvarka, tarnybinės, drausminės atsakomybės taikymas ir panašūs atvejai);

14.3. įvardinant ar kreipiantis į konkretų asmenį, tikslinga vartoti bendras formuluotes, pavyzdžiui, jeigu Tarybos sprendimo projektu teikiamas siūlymas atleisti iš darbo mokyklos direktorių, tuomet konkretus fizinis asmuo įvardijamas kaip „direktorius“, „atleidžiamas, svarstomas asmuo“;

14.4. jeigu pasisakydamas Tarybos narys negali išvengti asmens duomenų atskleidimo, asmens duomenis jis turėtų atskleisti tik tiek, kiek būtina tam klausimui spręsti (duomenų kiekio mažinimo principas).

15. Tarybos posėdžio tiesioginės transliacijos metu Tarybos nariai gali naudoti asmens duomenis (asmens vardą, pavardę), jeigu Tarybos posėdžio metu kalbantis asmuo pats nurodė savo vardą ir pavardę.

**IV SKYRIUS**

**DUOMENŲ TVARKYMAS KOMITETŲ IR KOMISIJŲ VEIKLOJE**

16. Tarybos nariai Tarybos komitetų ar komisijų darbo metu  asmens duomenis tvarko tiksliai, sąžiningai ir teisėtai.

17. Tarybos nariai Tarybos komitetų ar komisijų darbo metu neskelbia asmens duomenų (vardo, pavardės, gimimo datos, adreso, telefono numerio, el. pašto adreso ir kt.), jeigu komiteto ar komisijos posėdžio salėje yra trečiosios šalies atstovų.

18. Tarybos komitetų ir komisijų darbo metu Tarybos nariai negali leisti trečiosioms šalims susipažinti su dokumentais, nuotraukomis, vaizdo ar garso įrašais, kuriuose yra asmens duomenų.

**V SKYRIUS**

**BAIGIAMOSIOS NUOSTATOS**

19. Visi Savivaldybės tarybos nariai turi pasirašyti nustatytos formos pasižadėjimą saugoti asmens duomenų paslaptį (priedas). Už šią procedūrą atsakingas Savivaldybės tarybos sekretorius.

20. Pasirašyti pasižadėjimai saugoti asmens duomenų paslaptį saugomi Lietuvos vyriausiojo archyvaro nustatyta tvarka.

21. Rekomendacijos tvirtinamos ir keičiamos Savivaldybės tarybos sprendimu.

22. Rekomendacijos nuolat peržiūrimos ir atnaujinamos pasikeitus Lietuvos Respublikos asmens duomenų teisinės apsaugos įstatymui, kitiems teisės aktams ar Valstybinės duomenų apsaugos inspekcijos rekomendacijoms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Asmens duomenų tvarkymo Kėdainių rajono

savivaldybės tarybos veikloje rekomendacijų

priedas

**(Pasižadėjimo saugoti asmens duomenų paslaptį forma)**

**PASIŽADĖJIMAS**

**SAUGOTI ASMENS DUOMENŲ PASLAPTĮ**

\_\_\_\_\_\_\_\_\_\_\_\_\_\_\_\_\_\_\_\_\_\_

(data)

Kėdainiai

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, suprantu,

(tarybos nario vardas, pavardė)

kad savivaldybės tarybos nario veikloje susipažinsiu su asmens duomenimis, kurie negali būti atskleisti, perduoti neįgaliotiems asmenims arba institucijoms;

kad netinkamas duomenų saugojimas gali užtraukti atsakomybę pagal Lietuvos Respublikos įstatymus.

**Aš įsipareigoju:**

saugoti asmens duomenų paslaptį;

neatskleisti, neperduoti informacijos nė vienam asmeniui ar institucijai, neįgaliotiems naudotis šia informacija;

nesudaryti sąlygų įvairiomis priemonėmis susipažinti su asmens duomenimis asmenims, kurie nėra įgalioti naudotis šia informacija.

**Aš žinau, kad:**

asmens duomenys tretiesiems asmenims teikiami tik įstatymų numatytais atvejais ir tvarka;

už neteisėtą asmens duomenų atskleidimą turėsiu atsakyti pagal galiojančius Lietuvos Respublikos įstatymus.

**Aš esu susipažinęs (-usi)** su 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymu, Asmens duomenų tvarkymo Kėdainių rajono savivaldybės tarybos veikloje rekomendacijomis ir kitais teisės aktais, reglamentuojančiais asmens duomenų tvarkymą bei atsakomybę.

\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(pareigos) (parašas) (vardas, pavardė)

Kėdainių rajono savivaldybės tarybai

**AIŠKINAMASIS RAŠTAS**

**DĖL ASMENS DUOMENŲ TVARKYMO KĖDAINIŲ RAJONO SAVIVALDYBĖS TARYBOS VEIKLOJE REKOMENDACIJŲ PATVIRTINIMO**

2020-02-11

Kėdainiai

**Parengto sprendimo projekto tikslai:**

Sprendimo tikslas – padėti Kėdainių rajono savivaldybės tarybos nariams tvarkyti asmens duomenis nepažeidžiant 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Reglamentas).

**Sprendimo projekto esmė, rengimo priežastys ir motyvai:**

Reglamento 24 straipsnio „Duomenų valdytojo atsakomybė“ 1 ir 2 dalyse nurodyta, kad:

1. Atsižvelgdamas į duomenų tvarkymo pobūdį, aprėptį, kontekstą bei tikslus, taip pat į įvairios tikimybės ir rimtumo pavojus fizinių asmenų teisėms ir laisvėms, duomenų valdytojas įgyvendina tinkamas technines ir organizacines priemones, kad užtikrintų ir galėtų įrodyti, kad duomenys tvarkomi laikantis šio Reglamento. Tos priemonės prireikus peržiūrimos ir atnaujinamos.

2. Kai tai proporcinga duomenų tvarkymo veiklos atžvilgiu, 1 dalyje nurodytos priemonės apima duomenų valdytojo įgyvendinamą atitinkamą duomenų apsaugos politiką.

Asmens duomenų tvarkymo Kėdainių rajono savivaldybės tarybos veikloje rekomendacijomis siekiama reglamentuoti, kaip savivaldybės tarybos nariams tinkamai tvarkyti asmens duomenis, užtikrinti Bendrojo duomenų apsaugos reglamento ir kitų teisės aktų bei rekomendacijų, reglamentuojančių asmens duomenų tvarkymą, reikalavimų įgyvendinimą Kėdainių rajono savivaldybės tarybos veikloje.

**Lėšų poreikis (jeigu sprendimui įgyvendinti reikalingos lėšos):**

Lėšos nereikalingos.

**Laukiami rezultatai:**

Patvirtintos Asmens duomenų tvarkymo Kėdainių rajono savivaldybės tarybos veikloje rekomendacijos.

**Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  |  |
| *Finansams* |  |  |
| *Socialinei aplinkai* |  |  |
| *Viešajam administravimui* |  |  |
| *Teisinei sistemai* |  |  |
| *Kriminogeninei situacijai* |  |  |
| *Aplinkai* |  |  |
| *Administracinei naštai* |  |  |
| *Regiono plėtrai* |  |  |
| *Kitoms sritims, asmenims ar jų grupėms* |  |  |

**\*** Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Tarybos sekretorė Laura Rimdžiūtė